**Χτυποκάρδια στον τοίχο**

Οι νέοι, τα παιδιά του γυμνασίου, ένιωθαν πάντα μια δύναμη να ξεχειλίζει μέσα τους. Ήθελαν κι αυτοί να βοηθήσουν. Παρακαλούσαν, λοιπόν, τους μεγάλους να τους δώσουν μια ευκαιρία να προσφέρουν στον αγώνα της Ε.Ο.Κ.Α.

Κι οι ευκαιρίες βρέθηκαν. Αγόρια και κορίτσια ανάλαβαν σοβαρά καθήκοντα. Βγαίναν τη νύχτα σιγά σιγά, την ώρα που όλοι κούρνιαζαν, και γέμιζαν τους τοίχους με διάφορα πατριωτικά συνθήματα. Ένα μπουκάλι μπογιά, ένα πινέλο και μια γενναία καρδιά ήταν αρκετά, για να γεμίσουν οι τοίχοι των σπιτιών, σ’ όλες τις γειτονιές, με χιλιάδες όνειρα και ελπίδες.

Όσα δεν μπορούσαν να τα πουν πρόσωπο με πρόσωπο, αφού δεν τους άφηναν, τα έγραφαν στον τοίχο. Έτσι έπαιρναν θάρρος οι Κύπριοι και φόβο οι ξένοι.

Άλλοι πάλι τρύπωναν στα στενοδρόμια των χωριών κι ανέμιζαν δεκάδες φυλλάδια. Φυλλάδια που έγραφαν οδηγίες και συμβουλές από την Ε.Ο.Κ.Α., μα και ενημέρωση για την πορεία του αγώνα.

Βλέπετε δεν υπήρχε τηλεόραση, και το μοναδικό ραδιόφωνο της Κύπρου το έλεγχαν οι Άγγλοι, που μετέδιδαν ό,τι ήθελαν, και ασφαλώς ούτε λέξη για τα κατορθώματα των παλικαριών της Ε.Ο.Κ.Α και τις απώλειες τις δικές τους. Τους στέρησαν, δηλαδή, ακόμα και το δικαίωμα της ενημέρωσης. Η ανάγκη, όμως, πάντα βρίσκει λύσεις και άλλους τρόπους επικοινωνίας.

Κείμενο από το βιβλίο «Σαν παραμύθι ο αγώνας μας»

Συγγραφέας: ΧΑΤΖΗΜΙΧΑΗΛ ΜΥΛΩΝΑ

